b'\n_START_ARTICLE_\nKokelv sj\xc3\xb8samiske museum\n_START_PARAGRAPH_\nKokelv sj\xc3\xb8samiske museum (nordsamisk: J\xc3\xa1hkovuona Mearras\xc3\xa1mi musea) er et samisk museum i Kokelv i Kvalsund kommune i Finnmark. Mus\xc3\xa9et ligger i Nillag\xc3\xa5rden i Kokelv, et sj\xc3\xb8samisk sm\xc3\xa5bruk som ble bygget i 1950, under gjenoppbyggingstiden etter andre verdenskrig. _NEWLINE_I 1983 ble Kokelv sameforening stiftet, med form\xc3\xa5l \xc3\xa5 bevare og utvikle sj\xc3\xb8samisk kultur i Kokelv. For \xc3\xa5 dokumentere, sikre og synliggj\xc3\xb8re den sj\xc3\xb8samiske kulturen startet startet foreningen innsamling av gjenstander, bilder etc. fra omr\xc3\xa5det. Foreningen dannet i 1991 Kokelv museumslag, som senere samme \xc3\xa5r grunnla stiftelsen Kokelv sj\xc3\xb8samiske museum sammen med Kvalsund kommune. I 1992 kj\xc3\xb8pte stiftelsen Nill\xc3\xa1g\xc3\xa5rden, et nedlagt sj\xc3\xb8samisk sm\xc3\xa5bruk. Mus\xc3\xa9et har i dag utstillinger av de innsamlede gjenstandene i huset, fj\xc3\xb8set og naustene._NEWLINE_Museet er et av fem museer i vest-Finnmark som inng\xc3\xa5r i stiftelsen RiddoDuottarMuseat, for samiske museer og samisk kunstsamling i Vest-Finnmark. De \xc3\xb8vrige er De Samiske Samlinger og Samisk Kunstmagasin i Karasjok, Kautokeino bygdetun i Kautokeino og Porsanger museum i Porsanger.'